În noaptea de Crăciun S-a născut Iubirea pe pământ 


NASTERGĂ DOMNULUI IIȘ. HS. 


Materiale despre Naşterea Domnului nostru lisus Hristos: 


https://archive.org/details/Gsteaemy?query=Na % C5 %9Fterea+Domnului+nostru+lisus+ 


Hristos 


https://independent.academia.edu/emystea/Na % C5 % 9Fterea-Domnului-(-25-dec 


https://www.slideshare.net/steaemy 1/search_my_uploads?type=&new=&q=Na % C59%9Fte 


rea+Domnului+ 


Dreptmăritori creştini, Naşterea Domnului nostru lisus Hristos în ieslea din Bet- 
leem, ne cheamă şi în acest an la prăznuire luminoasă întru bucurie sfântă. Iarăşi s- 


a deschis cerul şi din nou s-a luminat pământul, că, iată, S-a născut nouă Mântuitor 
cu numele lisus, care „va mântui pe poporul Său de păcate” (Mt. 1,21). 


Cu adevărat, mare este bucuria credincioşilor în aceste zile de sfântă sărbătoare, 
când Biserica ne împărtăşeşte vestea pe care îngerii au adus-o păstorilor, cu două 
mii de ani în urmă. Această bunăvestire îngerească s-a înfăptuit la „plinirea 
vremii”, pe timpul cezarului Octavian August, în cetatea lui David, precum ne 
mărturiseşte cuvântul Scripturii (Lc. 2, 1-4). 


Aşadar, temeiul bucuriei care ne stăpâneşte, la praznicul Crăciunului, constă în 
faptul că Dumnezeu, luând chip de om, ne-a dat posibilitatea de a ne ridica la cer şi 
a deveni moştenitori ai Împărăției Sale. În această privinţă, o veche cântare 
bisericească glăsuieşte: „Cerul şi pământul s-au unit astăzi, născându-Se Hristos”. 


lubiţi credincioşi, praznicul Naşterii este o frescă a iubirii dumnezeieşti, care 
distruge tirania păcatului şi a morţii şi dă un sens dumnezeiesc destinului nostru. 
Un scriitor spunea: „Dacă mi s-ar cere să pictez un tablou care să întruchipeze 
veşnica iubire a lui Dumnezeu, un tablou atât de frumos încât să i se închine şi 
îngerii şi totuşi, atât de lămurit ca să poată fi înţeles şi de un copil, aş chema la 
mine un artist. Apoi, i-aş zice: „Maestre, pictează-mi staulul din Betleem, cu 
Pruncul divin culcat în iesle, cu păstorii îngenuncheaţi înaintea Lui, iar deasupra 
scrie cu litere de aur: Atât de mult a iubit Dumnezeu lumea”. Într-adevăr, un tablou 
ca acesta exprimă sensul deplin al tainei minunate de la Betleem! 


Ca indivizi, oamenii au o grabă nebună să devină „bine ajustaţi” după cerinţele 
secolului. Ei sunt victime tensiunii şi neliniştii şi adesea, forţelor răului care-i 
captivează. Ei caută fericirea şi nu ştiu unde şi cum s-o găsească. Orice ființă 
omenească din lumea aceasta doreşte să fie fericită, simte în suflet o sete nepotolită 
după satisfacţii şi împliniri. Mulţi caută astăzi fericirea în avuţii materiale, în 
plăceri trupeşti şi în măririle lumi trecătoare, dar toate acestea nu dau mângâiere 
sufletului, creat după chipul lui Dumnezeu. Mulţi cred că fericirea este ca un 
fluture care, odată capturat şi închis într-un borcan, este păstrat bine şi te bucuri de 
el pentru totdeauna. Fericirea însă o dă numai Hristos, Care a venit să aducă 
mângâiere sufletului omenesc împovărat de griji, de boli, de suferinţe şi blocat de 
atâtea limite. Celor apăsaţi de greutăţile vieţii le-a spus: „Veniţi la Mine toți cei 
osteniți şi împovăraţi şi Eu vă voi odihni pe voi!” (Mt. 11, 28). Apoi, Domnul a 
rostit, ca pe un poem divin, niciodată întrecut de cineva, acele cuvinte minunate, 
cuvinte pe care le numim Fericirile, ieşite din inima lui Dumnezeu, ca să mângâie 
inimile oamenilor. 

De aceea S-a pogorât Fiul lui Dumnezeu la Betleem, ca între dureri să nădăjduim 
în fericire, între răutăţi să strângem în suflet răbdarea, între îndoieli să rămână 
nestrămutată încrederea. Dincolo de orice frumuseţe pământească, se cuvine să 
năzuim spre strălucirea frumuseţii lui Hristos de care se desfată în ceruri ochi 
miraţi ai îngerilor. 


Ar fi bine să ne întrebăm, la acest praznic şi întotdeauna, cine este persoana cea 
mai frumoasă şi cea mai sfântă pe care putem să o primim în vieţile noastre. 
Această Persoană este lisus Hristos, Cel „împodobit cu frumuseţea mai mult decât 
fiii oamenilor” (Ps. 44, 3). Mântuitorul nostru este Frumuseţea divină coborâtă pe 
pământ pentru a salva lumea aceasta desfigurată şi urâțită de păcat, de blestem şi 
de moarte. 


Crăciunul este sărbătoarea copilăriei noastre şi pare a fi mai presus de toate 
celelalte sărbători religioase. Acum cântă pentru noi copiii la ferestre: „Astăzi S-a 
născut Hristos/Mesia, chip luminos”. Acela care nu simte în praznicul Crăciunului 
explozia dragostei lui Dumnezeu, este asemenea orbului înaintea soarelui. lată 
revelaţia creştină! 


Și dacă astfel stau lucrurile, înţelegem bine cât adevăr cuprind următoarele cuvinte 
ale Sfântului Evanghelist loan: „Și noi am cunoscut şi am crezut iubirea, pe care 
Dumnezeu o are către noi” (1 În. 4, 16). Crăciunul aduce bucurie celor mici ca şi 
Pruncul din ieslea Betleemului, bucurie aşteptată cu emoție şi trăită cu intensitatea 
proprie vârstei fragede. 


Am colindat în copilărie, colindăm la orice vârstă. La vremea înserării, ajunului, 
plecăm să vestim pe la casele semenilor noştri marea taină a creştinătăţii. Numai 
aceasta ne umple de speranţă. Numai ea ne reaminteşte, an de an, că Dumnezeu „S- 
a făcut Om pentru noi”, să vegheze asupra tuturor oamenilor, asupra lumii întregi 
şi să ne dea tuturor înţelepciunea şi puterea de a ne apăra de rele şi de a face să 
domnească peste tot dragostea, pacea şi bunăvoirea. 


În ciuda răului ce ne împresoară, să ne bucurăm de Crăciun şi de prezenţa printre 
noi a Copilului divin din Betleem. EI este Cel Ce a făcut cerul şi pământul, soarele, 
stelele şi luna, natura şi pe noi înşine. El este Musafirul ceresc, Care covârşeşte 
toate aşteptările noastre şi Care aproape că ne opreşte răsuflarea de uimire şi ne 
aruncă în genunchi. El este Dumnezeul făcut Prunc ca noi, ca să ne poată vorbi în 
limba noastră şi să nu ne zdrobească cu măreţia Sa. 


Aceasta este icoana mirifică a Crăciunului, a cărei sublimitate poetul o exprimă 
astfel: 


„Noapte senină, sfântă noapte, 
Colindă clopote departe. 
E-o linişte fără de nume, 

Acum coboară ceru n lume”. 


Venirea lui Hristos în lume este proclamarea deschisă a adevărului că El este cu 
noi pretutindeni şi în orice clipă. Din acea sfântă noapte, viaţa creştină înseamnă o 
viaţă în prezenţa lui Dumnezeu, sub acoperământul Său, sorbind din puterea Sa, o 
viaţă susținută de braţele Lui, povăţuită de mâinile Lui. Pruncul Dumnezeiesc 
aduce din ceruri o zestre mai mare decât toate vistieriile lumii, aduce bucuria 
mântuirii, desfacerea legăturilor păcatului şi libertatea sufletului. 


Cât de fericiţi ne simţim când ne dăm seama că nu suntem uitaţi, că vreun prieten 
sau mama noastră, ori o rudenie are grijă de noi, are faţa sa îndreptată spre noi. 
Cam aşa se întâmplă şi în relaţiile noastre cu Dumnezeu, întrucât Fiul Său, la 
primul Crăciun, stă culcat în iesle şi de atunci, rămâne Fratele şi Prietenul omului. 
Noi nu suntem singuri, căci, prin credință, cunoaştem că iubirea nevăzută a lui 
Dumnezeu este dincolo de perdeaua păcatului, a fricii şi a necazului nostru. 


Prin urmare, iubirea dumnezeiască, coborâtă acum douăzeci de veacuri în cetatea 
Betleem, este aceeaşi, pentru că Însuşi Hristos, după cuvântul Sfântului Apostol 
Pavel, este „Acelaşi, ieri şi azi şi în veci” (Evr. 13, 8). Acest adevăr îl exprimă 
colindul, care Îl prezintă pe Mântuitorul nostru ca aflându-Se încă în staul şi 
oferind tuturor tămăduire şi izbăvire: 


„EI stă în ieslea Lui şi azi, 
Iertare dând şi viaţă. 
Încearcă în genunchi să-l cazi, 
Cu inima-ţi de gheaţă”. 


Iubiţii mei, să-L întâmpinăm pe lisus Hristos cu păstorii şi cu îngerii, aducându-l 
ca dar viaţa noastră împodobită cu virtuţi morale şi inima noastră curată ca albul 
zăpezii. Să-L rugăm să reverse asupra noastră harul Său sfințitor pentru ca, luptând 
lupta cea bună, să dobândim cununa neveştejită a mântuirii. Să cântăm cu evlavie 
străvechile colinde, care sunt o bogată hrană sufletească şi un prilej de vieţuire 
adevărată în duhul Legii strămoşeşti. 


Yi Trăind după Legea Evangheliei, vă dovediţi şi ne dovedim adevăraţi creştini, care "| 

II înțelegem taina minunată a Intrupării, înţelegem că „Dumnezeu S-a pogorât pe Se 

] pământ, ca să ne ridice pe noi la ceruri”, înţelegem că în noaptea de Crăciun S-a 
născut Iubirea pe pământ. 

< Fie ca Dulcele Mântuitor să vă dăruiască tuturor bucuria prezenţei Sale, cadoul bi- se 

LL necuvântărilor Sale şi un An nou cu sănătate şi cu împliniri frumoase, în viaţă şi în al 
casă. Amin. 

a IPS Irineu Pop-Bistriţeanul se 


